
A V I Z

asupra propunerii legislative privind modificarea art.40 din Legea nr.422/2001 privind protejarea monumentelor istorice


În conformitate cu prevederile art.95 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind modificarea art.40 din Legea nr.422/2001 privind protejarea monumentelor istorice, transmisă cu adresa   nr. Pl-x 232 din  29 mai 2012, înregistrată sub nr.31/457 din 31  mai 2012. 
Conform dispoziţiilor art.75 alin.(1) din Constituţia României, republicată şi ale art. art.92 alin. (9) pct.1 din Regulamentul Camerei Deputaţilor, republicat, cu  modificările şi completările  ulterioare,  Camera Deputaţilor este Cameră  decizională. 

Senatul, în calitate de primă Cameră sesizată, a respins iniţiativa legislativă  în şedinţa din  21 mai 2012.

             
În temeiul prevederilor art. 61 din Regulamentul Camerei Deputaţilor, republicat, cu modificările şi completările  ulterioare, Comisia a dezbătut  propunerea legislativă susmenţionată, în şedinţa din 13 iunie 2012.


Propunerea legislativă are ca obiect  de reglementare modificarea art.40 din Legea nr.422/2001 privind protejarea monumentelor istorice, republicată, cu  modificările ulterioare, în sensul suportării  integrale din bugetul Ministerului Culturii şi Patrimoniului Naţional a dobânzii aferente creditelor  ipotecare contractate de persoane fizice sau persoane juridice în vederea realizării lucrărilor de întreţinere, reparare, conservare, consolidare, restaurare şi punere în valoare a monumentelor istorice.


Membrii Comisiei au examinat iniţiativa legislativă supusă avizării, expunerea de motive, avizul favorabil al Consiliului Legislativ nr.1389  din 21 decembrie 2011, Guvernul, prin punctul de  vedere transmis cu adresa nr.357 din 6 martie  2012,  nu susţine adoptarea  acestei  iniţiative legislative.

În urma dezbaterilor, cu unanimitate de  voturi, s-a hotărât avizarea   negativă  a iniţiativei legislative,   în conformitate cu prevederile art. 138 alin. (5) din Constituţia României, republicată, precum şi cu prevederile art. 15 din Legea nr. 500/2002 privind finanţele publice, cu modificările şi completările ulterioare.


În raport  de obiectul şi conţinutul  reglementării, propunerea legislativă face parte din categoria legilor ordinare.

